**Sut i ofyn am estyniad i gyllid UKRI eich ymgeisyddiaeth (Mehefin 2021)**

Mae’r Brifysgol yn ymrwymedig i ddarparu amgylchedd ymchwil o ansawdd uchel ac mae’n rhoi gweithdrefnau sicrhau ansawdd ar waith sydd â'r nod o fonitro cynnydd myfyrwyr.

Sylwer: Gall myfyriwr ymchwil sydd am gyflwyno cais, ond nad yw am ddatgelu materion i'w oruchwylydd, drafod ei amgylchiadau a'i gais â Chyfarwyddwr Ymchwil Ôl-raddedig ei Goleg.

Mae Prifysgol Abertawe yn gweithredu proses werthuso â thri cham ar gyfer ceisiadau am estyniadau cyllido o ran y gronfa UKRI.

**Cam 1**: Cwblhau elfennau 1-4 yn y ffurflen **AR1PR-1-EN (Mehefin 2021)**, gan y myfyriwr ymchwil a'r goruchwylydd, neu os nid yw'r myfyriwr ymchwil am ddatgelu materion i'w oruchwylydd, Gyfarwyddwr Ymchwil Ôl-raddedig ei Goleg.

**Cam 2:** Cymeradwyaeth gan Deiliad Grant neu Deon Cysylltiol y Gyfadran – Ymchwil, Arloesi ac Effaith.

**Cam 3:** Adolygiad gan banel annibynnol, a chadeirydd y paneli fydd yr Athro Gert Aarts, Dirprwy Is-ganghellor Cynorthwyol, Ymchwil Ôl-raddedig a byddant yn cynnwys cynrychiolaeth o'r Cyfadrannau, adran Gyllid, Gwasanaethau Myfyrwyr ac y Swyddfa Ymchwil Ôl-raddedig.

**Cymhwysedd:**

1. Mae myfyrwyr cymwys yn cynnwys yr holl fyfyrwyr a ariennir gan UKRI a ddechreuodd cyn 1 Mawrth 2020, y bydd cyfnod eu cyllid yn dod i ben o 1 Ebrill 2021 ymlaen, rhai nad ydynt wedi cyflwyno eu traethawd ymchwil doethurol ac nad ydynt wedi derbyn estyniad oherwydd COVID-19 wedi'i ariannu gan UKRI o dan bolisi cychwynnol UKRI. I fod yn gymwys, rhaid bod myfyrwyr yn derbyn o leiaf 50% o'u cyllid gan UKRI. Nid yw myfyrwyr yn gymwys os oedd dyddiad diwedd eu cyllid rhwng 1 Mawrth 2020 a 31 Mawrth 2021 adeg cyhoeddi'r polisi cychwynnol (9 Ebrill 2020).
2. Rhaid i chi sicrhau eich bod wedi archwilio addasiadau'n llawn gyda'ch goruchwyliwr a'u rhoi ar waith.
3. Nid yw'n fwriad i'r cyllid hwn wneud iawn am 'amser a gollwyd' oherwydd COVID-19. Yn hytrach, ei nod yw ymateb i amgylchiadau lle na fyddwch yn gallu cwblhau eich ymchwil ddoethurol cyn diwedd cyfnod y cyllid, hyd yn oed gydag addasiadau a mesurau lliniaru.
4. Rhaid bod sail blaenoriaeth anghenion;
5. Mae gan Brifysgol Abertawe hefyd yr hyblygrwydd i ddarparu cefnogaeth i fyfyrwyr UKRI sydd ag anghenion cymorth parhaus. Mae myfyrwyr ag anghenion cymorth parhaus yn cynnwys myfyrwyr anabl, myfyrwyr â salwch tymor hir neu'r rhai sy'n niwroamrywiol neu fyfyrwyr â chyfrifoldebau gofalu.

**Hyd yr estyniad i'r cyllid y gellir gofyn amdano:**

1. Gellir ystyried estyniad am gyfnod hyd at 12 wythnos/3 mis

**Darpariaeth:**

1. Os ydych yn derbyn cyllid cyfatebol gan Brifysgol Abertawe ar gyfer eich ysgoloriaeth ymchwil UKRI, mae'r Brifysgol wedi cytuno y bydd yn ariannu’r gyfran gyfatebol o unrhyw estyniad sy’n cael ei gymeradwyo.
2. Os ydych yn derbyn rhan o'ch cyllid gan bartner allanol ac os nad yw'r partner allanol yn gallu cyfrannu at gost yr estyniad, gellid defnyddio cyfraniad UKRI i dalu'n llawn am estyniad byrrach. Yn y lle cyntaf, dylech drafod hyn â'ch goruchwyliwr.

Sylwer: Bydd cymeradwyo estyniad i gyllid yn estyn cyfnod yr ymgeisyddiaeth yn awtomatig gan yr un cyfnod amser.

**Rhesymau dros Estyniad:**

Fel arfer, gallai ceisiadau am estyniad i gyllid fod yn seiliedig ar un neu ragor o'r rhesymau canlynol:

1. Effaith ar Iechyd a Lles;
2. Tosturiol (gan gynnwys anawsterau domestig difrifol);
3. Ymrwymiadau Proffesiynol Gormodol (a ddigwyddodd yn ystod isafswm cyfnod yr ymgeisiaeth);
4. Cyfrifoldebau gofalu ychwanegol;
5. Anawsterau technegol (yn gyfyngedig i anawsterau technegol y tu hwnt i reolaeth y myfyriwr) e.e.
   1. Diffyg mynediad at adnoddau a chyfleusterau ymchwil.
   2. Amharu ar gasglu data a/neu waith maes.

Er mwyn cefnogi cais, mae'n ***rhaid*** darparu'r ddogfennaeth ganlynol, a ddylai ***fanylu*** ar y rhesymau a grybwyllwyd, erbyn y dyddiad cau ar gyfer cyflwyno, wedi'i chwblhau a'i llofnodi.

1. Ffurflen AR1PR-1-EN (Mehefin 2021), gan gynnwys:
   1. Datganiad clir gan y myfyriwr ymchwil sy'n esbonio'r addasiadau a gytunwyd a'r camau lliniaru a weithredwyd o ran ei brosiect ymchwil, ei amgylchiad(au), effaith COVID-19 ar ei ymchwil a'r allbynnau sydd mewn perygl o beidio â chael eu cyflawni, ei gynnydd hyd yn hyn ac effaith ei amgylchiad(au) ar ei gynnydd hyd yn hyn a/neu ei allu i wneud cynnydd gyda'r prosiect a addaswyd.
   2. Datganiad clir gan oruchwylydd y myfyriwr ymchwil sy'n darparu gwerthusiad o gynnydd y prosiect ymchwil a addaswyd hyd yn hyn, a'r sefyllfa yn sgîl yr amgylchiad.
2. Cynllun gwaith sy'n ***manylu*** ar sut y bydd y myfyriwr yn barod i gyflwyno erbyn diwedd cyfnod yr estyniad y gwneir cais amdano.
3. Tystiolaeth sy'n cefnogi'r angen am estyniad. Er enghraifft, bod y myfyriwr ymchwil a'r goruchwylydd wedi trafod addasiadau i'r prosiect ymchwil a chytuno arnynt. Bydd angen i oruchwylwyr gadarnhau bod rhesymau dros estyniad wedi'u cofnodi yn System Rheoli Ymchwil e-Vision o dan cyfarfod/ydd ad hoc ynghylch COVID-19.
4. Ni fyddai datganiadau cyffredinol nad ydynt yn cysylltu’r rhesymau a grybwyllwyd â gallu’r myfyriwr i weithio a gwneud cynnydd yn dystiolaeth dderbyniol.
5. Cymeradwyaeth gan Deiliad Grant neu Deon Cysylltiol y Gyfadran – Ymchwil, Arloesi ac Effaith.

**Graddfeydd amser:**

1. **Y dyddiad cau penodol ar gyfer cyflwyno cais yw 12.00 (hanner dydd) ddydd Iau 26 Awst i pgrextensions@abertawe.ac.uk**. Oherwydd cymhlethdod y trefniadau cyllido, ni fydd modd ystyried ceisiadau a dderbynnir ar ôl yr amser a nodir ar y dyddiad uchod.
2. Sylwer bod dogfennaeth eich cais yn gofyn i bobl eraill gyfrannu, cymeradwyo a llofnodi. Felly, gwnewch yn siŵr fod gennych ddigon o amser ar gyfer cwblhau'r camau hyn cyn ichi gyflwyno, cyn y dyddiad cau.
3. Disgwylir y bydd y panel sy'n adolygu ceisiadau yn cwrdd yng nghanol mis Medi.
4. Ar ôl i ganlyniadau'r panel gael eu cymeradwyo, rhoir gwybod am y penderfyniadau erbyn diwedd mis Medi 2021 -
   1. Bydd Gwasanaethau Academaidd Myfyrwyr yn rhoi gwybod am y canlyniadau i fyfyrwyr ymchwil a goruchwylwyr.
   2. Bydd Gwasanaethau Academaidd Myfyrwyr yn diweddaru cofnodion system RMS e-Vision gyda'r estyniad i'r ymgeisyddiaeth.
   3. Bydd y Swyddfa Ymchwil Ôl-raddedig, ar y cyd â thimau gweinyddol Colegau/Cyfadrannau, yn addasu bwrsariaethau er mwyn i arian gael ei ryddhau i fyfyrwyr ymchwil cyn gynted â phosibl.

**Apeliadau:**

Mae'r gweithdrefnau ar gyfer gofyn am ariannu estyniad i ymgeisyddiaeth yn sicrhau y caiff yr holl geisiadau eu hystyried yn fanwl ar lefel y Coleg/Gyfadran (goruchwylydd/Cyfarwyddwr Ymchwil Ôl-raddedig a Deiliad Grant/ Deon Cysylltiol y Gyfadran) ac ar lefel y Brifysgol (panel trawsddisgyblaethol annibynnol, gyda'r Dirprwy Is-ganghellor Cynorthwyol, Ymchwil Ôl-raddedig yn y gadair). Ar sail y dystiolaeth a ddarparwyd gan y myfyriwr ymchwil erbyn y dyddiad cau penodol ar gyfer cyflwyno (*12.00 (hanner dydd) ddydd Iau 26 Awst)* caiff ceisiadau eu gwerthuso yn unol â meini prawf sydd wedi'u diffinio'n glir, fel y nodir yn y ffurflen AR1PR-1-EN (Mehefin 2021).

Os na fydd myfyriwr ymchwil yn fodlon â chanlyniad yr asesiad, mae ganddo hawl i apelio.

**Apêl Cam 1:** Os bydd myfyriwr ymchwil am gyflwyno apêl ar ôl cael ei hysbysu am benderfyniad y panel, yr unig sail sydd ar gael i wneud hyn yw diffyg cydymffurfiaeth â'r gweithdrefnau sefydliadol ar gyfer cyflwyno a gwerthuso ei gais am estyniad.

Rhaid cyflwyno ceisiadau am adolygiad ar ffurf ysgrifenedig i [pgrextensions@abertawe.ac.uk](mailto:pgrextensions@abertawe.ac.uk) ymhen **5 niwrnod gwaith\*** ar ôl derbyn yr e-bost gwreiddiol a gadarnhaodd ganlyniad yr asesiad. Ni chaiff ceisiadau am apêl eu hystyried ar ôl y dyddiad cau hwn.

Rhaid i geisiadau am adolygiad nodi'r rheswm dros y cais yn glir, a sut na lynwyd wrth y broses a nodwyd.

Nid yw'r sefyllfaoedd canlynol yn seiliau dilys ar gyfer apêl a chaiff yr apêl ei gwrthod yn awtomatig:

* Nid ydych yn gymwys i ymgeisio am estyniad a ariannwyd gan gronfa UKRI, yn unol â'r meini prawf a hysbyswyd ac fel y nodir yn [nhelerau ac amodau UKRI](https://www.ukri.org/wp-content/uploads/2020/11/UKRI-11112020-COVID-19DoctoralExtensionsPolicyPhase2TermsAndConditions.pdf).
* Rydych wedi methu darparu tystiolaeth ddigonol erbyn y dyddiad cau neu rydych wedi methu dyddiad cau (naill ai'r dyddiad cau gwreiddiol sef 12.00 (hanner dydd) ddydd Iau 26 Awst neu ddyddiad cau ar ôl hynny yn unol â'r broses Apelio).

Caiff yr apêl ei hystyried gan Bennaeth y Swyddfa Ymchwil Ôl-raddedig, Gwasanaethau Academaidd (neu ei enwebai), sy'n rhywun nad oedd yn rhan uniongyrchol o'r penderfyniad gwreiddiol. Fel rhan o'r broses adolygu, gellid gwahodd y myfyriwr ymchwil i gyfarfod anffurfiol drwy Zoom neu dros y ffôn.

Bydd y myfyriwr ymchwil yn derbyn cadarnhad ysgrifenedig o ganlyniad ei Apêl Cam 1 drwy e-bost; fel arfer ymhen **5 niwrnod gwaith** ar ôl i'r cais am apêl gael ei dderbyn.

\*5 niwrnod gwaith h.y. dydd Llun i ddydd Gwener ac eithrio Gwyliau Banc.

**Apêl Adolygiad Terfynol:** Os nad yw myfyriwr ymchwil yn fodlon â chanlyniad ei Apêl Cam 1, caiff wneud Apêl Adolygiad Terfynol drwy lenwi a chyflwyno'r [Ffurflen Adolygiad Terfynol ymhen **5 niwrnod gwaith** ar ôl dyddiad yr e-bost sy'n cadarnhau canlyniad ei Apêl Cam 1.](https://myuni.swansea.ac.uk/media/Final-Review-Form.docx)

Er mwyn cyflwyno Apêl Adolygiad Terfynol i'w hystyried, dylai myfyrwyr ymchwil ddarllen gweithdrefnau'r Brifysgol a nodir yn y Rheoliadau Academaidd.

[https://myuni.swansea.ac.uk/cy/bywyd-academaidd/rheoliadau-academaidd/ymddygiad-a-chwynion/gweithdrefnau-disgyblu/](https://myuni.swansea.ac.uk/academic-life/academic-regulations/conduct-and-complaints/final-review-procedure/)

Os bydd myfyriwr yn anfodlon ar ganlyniad ei Adolygiad Terfynol, gallai gwyno i Swyddfa'r Dyfarnwr Annibynnol ar gyfer Addysg Uwch, ar yr amod bod ei gŵyn yn gymwys o dan Reolau'r Dyfarnwr (mae'r rhain i'w gweld ar [wefan Swyddfa'r Dyfarnwr Annibynnol](http://www.oiahe.org.uk/)). Bydd angen i fyfyrwyr anfon Ffurflen Gais y Cynllun i Swyddfa’r Dyfarnwr Annibynnol ymhen tri mis ar ôl dyddiad y Llythyr Cwblhau Gweithdrefnau. Mae rhagor o wybodaeth am gynllun Swyddfa'r Dyfarnwr Annibynnol ar gael yn Adran 7 y Gweithdrefnau Adolygiad Terfynol (ar gael ar-lein yn: [www.swansea.ac.uk/cy/gwasanaethau-academaidd/canllaw-academaidd/ymddygiad-a-chwyno/gweithdrefn-adolygiad-terfynol/](http://www.swan.ac.uk/registry/academicguide/conductandcomplaints/finalreviewprocedure/)).

Gellid gwneud cwynion sydd y tu allan i'r Broses Apelio - dylid trin y rhain yn unol â'r protocolau arferol.